RESOLUCIÓN do 14 de abril de 2010 pola que se convocan dúas xornadas sobre alertas por enxames de abellas.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 21/04/2010

Dentro das actividades programadas para o ano 2010, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria de dúas xornadas sobre alertas por enxames de abellas, conforme as seguintes bases:
1. Datos da actividade.
Denominación: alertas por enxames de abellas.
Horas lectivas: 4.
Modalidade: presencial.
Obxectivos: dotar o persoal do sistema integrado de protección civil e emerxencias de Galicia, á cal se refire o artigo 43 da Lei 5/2007, do 7 de maio, de emerxencias de Galicia, da formación necesaria para coñecer como actuar cando se atopen con enxames de abellas que abandonaron as súas colmeas e están ocasionando problemas á cidadanía.
Contido: trataranse diversos temas:
Tema 1.
As abellas, avésporas e abellóns son insectos sociais.
Vida e comportamentos destes insectos.
Reprodución.
Similitudes e diferenzas.
Onde viven e aniñan.
Sistema defensivo das abellas e das avésporas.
Cando atacan as abellas e as avésporas.
Efectos do veleno destes insectos. Persoas alérxicas.
Caixa de urxencias contra os efectos do veleno.
Tema 2.
Métodos de recolla dun enxame de abellas.
Equipo de actuación: carauta, luvas, afumador, funda.
Control de enxames imposibles de recoller.
Control de niños de avésporas.
Métodos de control de enxames de abellas e niños de avésporas en lugares de difícil acceso.
2. Desenvolvemento da convocatoria.
Destinatarios/as: as xornadas van dirixidas aos profesionais e voluntarios dos servizos de Protección Civil e Emerxencias da Comunidade Autónoma de Galicia.
Prazas ofertadas: 40 por xornada.
3. Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 10 de maio de 2010.
Para inscribirse, os solicitantes cubrirán a solicitude de participación que se encontra na páxina web da Agasp
http://agasp.xunta.es, na epígrafe Actividades formativas, Cursos con inscrición aberta (non serán admisibles outros modelos de solicitude
), e remitirana telematicamente.
Esta mesma solicitude, unha vez remitida a través da web, deberán imprimila, asinala a/o solicitante xunto coa sinatura da autoridade do concello ou organismo de que dependan e enviala á Academia Galega de Seguridade Pública; avenida da Cultura, s/n 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e o procedemento administrativo común.
Obrigas das persoas seleccionadas: as persoas que resulten seleccionadas, teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. A dita renuncia deberase comunicar por escrito á Agasp, por correo electrónico no enderezo formación.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as cales reúnan os requisitos exixidos de participación (artigos 18 e 21 do Regulamento de réxime interior da Agasp).
4. Desenvolvemento da actividade.
Lugar: unha xornada na sede da Academia Galega de Seguridade Pública e a outra no lugar que se determine en función das solicitudes recibidas.
Horario: das 10.00 ás 14.00 horas.
Datas: por determinar.
Certificado de asistencia: terá dereito á expedición do certificado o alumnado que participe con regularidade e dedicación durante o desenvolvemento das xornadas. Co fin de avaliar os coñecementos adquiridos polos alumnos, a Agasp poderá fixar a realización das probas que considere oportunas.
É obrigatoria a asistencia con puntualidade a todas as sesións das xornadas. Unicamente se poderá autorizar a ausencia por causas xustificadas, que se acreditarán documentalmente ante a Sección de Protección Civil e Bombeiros da Agasp ou a persoa responsable da xornada, nun prazo máximo de dez (10) días despois de que esta finalice e que, en ningún caso, poderá superar o 10% das horas lectivas, que suporá a perda do dereito á expedición do certificado.
5. Dereitos e deberes do alumnado participante.
Durante o desenvolvemento da actividade, ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por Orde da Consellería de Presidencia, Administracións Públicas e Xustiza do 4 de febreiro de 2009 (DOG nº 30, do 12 de febreiro de 2009).
6. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 14 de abril de 2010.
José Carlos García Bouzas
Director xeral da Academia Galega de Seguridade